Na temelju članka 8. i 35. Zakona o lokalnoj i područnoj (regionalnoj) samoupravi („NN br. 33/01, 60/01, 129/05, 109/07, 125/08, 36/09, 150/11, 144/12, 137/15 i 123/17.) Županijska skupština Požeško-slavonske županije na 4. sjednici 6. ožujka 2018. godine, donosi

STATUTARNU ODLUKU O IZMJENAMA I DOPUNAMA STATUTA POŽEŠKO-SLAVONSKE ŽUPANIJE

Članak 1.

U članku 6. Statuta dodaje se stavak 6. koji glasi:

„Grb i zastava ne smije sadržavati simbole protivne Ustavu Republike Hrvatske i drugim propisima.“

Članak 2.

U članku 16. Statuta stavku 1., alineji 5. riječi „obračun proračuna“ zamjenjuje se riječima „izvještaj o izvršenju proračuna“.

Članak 3.

U članku 22. Statuta dodaje se stavak 3. koji glasi:

„Član predstavničkog tijela ima pravo na opravdani neplaćeni izostanak s posla radi sudjelovanja u radu Županijske skupštine i njenih radnih tijela.“

Članak 4.

U članku 18. stavak 2. mijenja se i glasi:

„Mandat vijećnika županijske skupštine izabranog na redovnim izborima traje do dana stupanja na snagu odluke Vlada RH o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokani izbori, odnosno do dana stupanja na snagu odluke Vlade RH o raspuštanju predstavničkog tijela sukladno odredbama Zakona.“

Iza stavka 2. dodaje se stavak 3. koji glasi:

„Mandat vijećnika Županijske skupštine izabranog na prijevremenim izborima traje do isteka tekućeg mandata Županijske skupštine izabrane na redovnim izborima koji se održavaju svake četvrte godine sukladno odredbama zakona kojim se uređuju lokani izbori, odnosno do dana stupanja na snagu odluke Vlade RH o raspuštanju predstavničkog tijela sukladno odredbama Zakona.“

Članak 5.

U članku 35. Statuta dodaje se stavak 4. koji glasi:

„Županu i njegovim zamjenicima prava na temelju obavljanja dužnosti prestaju danom stupanja na dužnost novog župana i njegovih zamjenika, odnosno danom stupanja na snagu rješenja o imenovanju povjerenika Vlade RH za obavljanje poslova iz nadležnosti županije.“

Članak 6.

U članku 36. Statuta dodaje se stavak 7. koji glasi:

„ Osobe koje dužnost obavljaju volonterski ne mogu promijeniti način obavljanja dužnosti u godini održavanja redovnih lokalnih izbora.“

Članak 7.

Članak 40. Statuta mijenja se i glasi:

„Županu i njegovim zamjenicima mandat prestaje po sili zakona u slučajevima propisanim posebnim zakonom.

Župan i njegovi zamjenici koji su izabrani zajedno s njim mogu se opozvati putem referenduma.

Raspisivanje referenduma za opoziv može predložiti:

-20% ukupnog broja birača u jedinici u kojoj se traži opoziv župana i njegovih zamjenika koji su izabrani zajedno s njim,

-2/3 vijećnika Županijske skupštine.

Ako je raspisivanje referenduma za opoziv predložilo 20% ukupnog broja birača u jedinici u kojoj se traži opoziv, Županijska skupština raspisat će referendum za opoziv župana i njegovih zamjenika koji su izabrani zajedno s njim u skladu s člankom 24. stavkom 5. Zakona o lokalnoj i područnoj (regionalnoj) samoupravi, u dijelu koji se odnosi na utvrđivanje je li prijedlog podnesen od potrebnog broja birača u jedinici.

Ako je raspisivanje referenduma za opoziv predložilo 2/3 članova Županijske skupštine, odluku o raspisivanju referenduma za opoziv župana i njegovih zamjenika koji su izabrani zajedno s njim Županijska skupština donosi dvotrećinskom većinom glasova svih svojih članova.

Referendum za opoziv ne može se raspisati samo za zamjenika župana.

Referendum za opoziv župana i njegovih zamjenika ne smije se raspisati prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za župana.

Odluka o opozivu župana i njegovih zamjenika koji su izabrani zajedno s njim, donesena je ako se na referendumu za opoziv izjasnila većina birača koji su glasovali, uz uvjet da većina iznosi najmanje 1/3 ukupnog broja birača upisanih u popis birača u jedinici.

Na postupak referenduma za opoziv odgovarajuće se primjenjuju odredbe Zakona o lokalnoj i područnoj (regionalnoj) samoupravi i zakona kojima se uređuje provedba referenduma.“

Članak 8.

Članak 41. Statuta mijenja se i glasi:

„U obavljanju poslova izvršnog tijela Županije župan:

1. priprema prijedloge općih akata,

2. izvršava ili osigurava izvršavanje općih akata Županijske skupštine,

3. usmjerava djelovanje upravnih tijela Županije u obavljanju poslova iz njihovog samoupravnog djelokruga te nadzire njihov rad,

4. upravlja nekretninama i pokretninama u vlasništvu Županije kao i njezinim prihodima i rashodima, u skladu sa zakonom i ovim Statutom,

5.odlučuje o stjecanju i otuđivanju nekretnina i pokretnina Županije i drugom raspolaganju ostalom imovinom u skladu sa Zakonom o lokalnoj i područnoj (regionalnoj) samoupravi, ovim Statutom i posebnim propisima,

6. imenuje i razrješuje predstavnike Županije u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. Zakona o lokalnoj i područnoj (regionalnoj) samoupravi, osim ako posebnim zakonom nije drugačije određeno,

7. obavlja i druge poslove utvrđene zakonom i statutom.

U slučaju iz stavke 1. točke 5. Ovog članka župan može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosnom drugom raspolaganju imovinom. Ako je taj iznos veći od 1.000.000,00 kuna, župan može odlučivati najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje nekretnina i pokretnina te drugo raspolaganje imovinom mora biti planirano u proračunu Županije i provedeno u skladu sa zakonom.

O stjecanju i otuđivanju nekretnina i pokretnina te drugom raspolaganju imovinom većom od vrijednosti utvrđenih stavkom 2. Ovoga članka odlučuje Županijska skupština.

Odluku o imenovanju i razrješenju iz stavka 1. točke 6. ovoga članka župan je dužan objaviti u prvom broju službenog glasila Županije koji slijedi nakon donošenja te odluke.“

Članak 9.

U članku 50. Statuta stavku 2. riječ „domaćina“ zamjenjuje se riječju „gospodara“

Članak 10.

Članak 51. mijenja se i glasi:

„Prihodi Županije osobito su:

1. županijski porezi, naknade, doprinosi i pristojbe,

2. prihodi od stvari u njezinom vlasništvu i imovinskih prava,

3. prihodi od trgovačkih društava i drugih pravnih osoba u njezinom vlasništvu, odnosno u

kojima ima udio ili dionice,

4. prihodi od naknada za koncesije,

5. novčane kazne i oduzeta imovinska korist za prekršaje koje sama propiše u skladu sa

zakonom,

6. udio u zajedničkom porezu,

7. sredstva pomoći Republike Hrvatske predviđena u državnom proračunu,

8. drugi prihodi određeni zakonom.“

Članak 11.

Članak 52. Statuta mijenja se i glasi:

„Temeljni financijski akt Županije je proračun.

Župan, kao jedini ovlašteni predlagatelj, dužan je utvrditi prijedlog proračuna i podnijeti ga Županijskoj skupštini na donošenje u roku utvrđenom posebnim zakonom.

Proračun donosi Županijska skupština u skladu sa posebnim zakonom.

Nakon proteka pola godine Županijska skupština donosi polugodišnji izvještaj o izvršenju proračuna, a nakon proteka godine za koju je proračun donesen godišnji izvještaj o izvršenju proračuna.

Upravno tijelo za financije dostavlja županu polugodišnji izvještaj o izvršenju proračuna do 5. rujna tekuće proračunske godine, a župan podnosi Županijskoj skupštini na donošenje polugodišnji izvještaj o izvršenju proračuna za prvo polugodište tekuće proračunske godine do 15. rujna tekuće proračunske godine.

Upravno tijelo za financije izrađuje godišnji izvještaj o izvršenju proračuna i dostavlja ga županu do 1. svibnja tekuće godine za prethodnu godinu.

Župan podnosi Županijskoj skupštini godišnji izvještaj o izvršenju proračuna do 1. lipnja tekuće godine za prethodnu godinu.“

Članak 12.

Članak 53. Statuta mijenja se i glasi:

„Ako župan ne predloži proračun Županijskoj skupštini ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog središnjeg tijela državne uprave nadležnog za lokalnu i područnu (regionalnu) samoupravu razriješiti župana i njegove zamjenike koji su izabrani zajedno s njim.

U slučaju iz stavka 1. ovog članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti župana i raspisati prijevremene izbore za župana sukladno posebnom zakonu.

Novoizabrani župan dužan je predložiti Županijskoj skupštini proračun u roku od 45 dana od dana stupanja na dužnost.

Županijska skupština mora donijeti proračun iz stavka 3. ovog članka u roku od 45 dana od dana kada ga je župan predložio Županijskoj skupštini.

Rješenje Vlade Republike Hrvatske o razrješenju župana iz stavka 1. ovog članka stupa na snagu danom objave u „Narodnim novinama“.

Protiv rješenja Vlade Republike Hrvatske iz stavka 5. ovog članka razriješeni župan može podnijeti tužbu Visokom upravnom sudu Republike Hrvatske u roku od 8 dana od dana objave rješenja.

Postupak rješavanja o tužbi protiv rješenja Vlade Republike Hrvatske je hitan.

Visoki upravni sud Republike Hrvatske odlučit će o tužbi u roku od 30 dana od dana primitka tužbe te svoju odluku bez odgađanja dostaviti Vladi republike Hrvatske i razriješenom županu.

Odluka Visokog upravnog suda Republike Hrvatske objavljuje se u „Narodnim novinama“.

Ako je tužba odbačena ili odbijena, Vlada Republike Hrvatske će raspisati prijevremene izbore za župana u roku od 90 dana od dana objave odluke Visokog upravnog suda Republike Hrvatske u „Narodnim novinama“.

Ako Županijska skupština ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa županijskih tijela i drugih proračunskih i izvanproračunskih korisnika u skladu s posebnim zakonom.

Odluku o privremenom financiranju iz stavka 1. ovog članka donosi do 31. prosinca Županijska skupština u skladu s posebnim zakonom na prijedlog župana ili povjerenika Vlade Republike Hrvatske.

U slučaju kada je raspuštena samo Županijska skupština, a župan nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi župan.

Po imenovanju povjerenika Vlade Republike Hrvatske, župan predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

Članak 13.

Članak 60. Statuta, stavak 2. mijenja se i glasi:

„Iznimno, općim se aktom može iz osobito opravdanih razloga odrediti da stupa na snagu prvog dana od dane objave.“

Članak 14.

U članku 63. Statuta u stavku 5. riječi:

„Županijska skupština dostavit će“ zamjenjuju se riječima: „predsjednik Županijske skupštine dužan je dostaviti“

- u stavku 6. istog članka brojka „30“ zamjenjuje se brojkom „8“

Članak 15.

Izmjene i dopune Statuta Požeško – slavonske županije stupaju na snagu osmog dana od dana objave u „Požeško – slavonskom službenom glasniku“.

ŽUPANIJSKA SKUPŠTINA POŽEŠKO – SLAVONSKE ŽUPANIJE

KLASA: 021-02/18-03/1

URBROJ: 2177/1-05-05/1-18-7

Požega, 06. 03. 2018. godine

**PREDSJEDNICA**

**Josipa Miličević, v.r.**